**Mari Giske** (født 1968 i Trondheim) er en norsk klassisk musiker, som har spesialisert seg på bratsj. Hun startet sitt musikalske liv som fiolinist, og er nå[*når?*] frilansmusiker basert i Oslo-området.

Liv og virke
------------

«*Kammermusikken er demokratisk og bærer viktige og varige humanistiske verdier. Derfor bør samspill stå sentralt i all pedagogisk virksomhet*»Trønderkvartetten i 1986. Fra venstre: Elise Båtnes, Mari Giske, Guri Krog og Tormod Dalen. Foto: Thor Melhuus/TiTT Melhuus 
Giske vokste opp i Trondheim, som yngste barn av sivilingeniør Bjørn Giske og sangpedagog og kordirigent Norunn Illevold Giske. Politikeren Trond Giske er Mari Giskes eldre bror.

Den første musikkskoleringen fikk hun ved Trondheim kommunale musikkskole. Som del av Samordnet musikkforsøk tok rektor Kåre Opdal på 1980-tallet initiativ til å danne Trønderkvartetten, med fire unge musikere som alle var elever ved musikkskolen. Kvartetten spilte både i hjembyen, andre steder i landet og i utlandet. Opdal var kvartettens musikalske leder så lenge den eksisterte, og han var produsent da de spilte inn en LP med musikk av trondheimskomponistene Per Hjort Albertsen og Bertil Palmar Johansen. Alle de fire i Trønderkvartetten er senere blitt musikere.

Giske ble uteksaminert bratsjist fra Norges musikkhøgskole i Oslo, og tok deretter diplomeksamen ved konservatoriet i Den Haag. Hun flyttet til London og spilte barokkbratsj i ledende ensembler i åtte år, blant annet i English Concert, English Baroque Soloists og Orchestra of the Age of Enlightenment. Hun flyttet deretter tilbake til Norge der hun jobber frilans som orkestermusiker og kammermusiker på moderne bratsj, og som en pådriver for det norske tidligmusikkmiljøet. Hun satt i styret for Oslos første tidligmusikkfestival OsloEarly da den ble etablert i 2016, og sitter nå (pr. 2021) i festivalens kunstneriske råd/programråd.

Hun har også spilt i Det Norske Kammerorkester  og har deltatt på plateinnspillinger med ulike artister og orkestre. Hun fikk Gammleng-prisen i klassen musiker i 2021.

Hun arbeider for Stiftelsen Norsk Barokkorkester som driver det norske barokkensemblet Barokkanerne, der hun også er en av frilansmusikerne. I ensemblet spiller hun barokkbratsj og viola d’amore.

Diskografi
----------

Deltar på:

* *Trønderkvartetten* – Trønderkvartetten (LP, album) (1986)
* *A Full Moon in March* – Love's Loneliness (kassett, album) (1990)
* *Bach, Cantatas BWV 94, BWV 105, BWV 168 –* John Eliot Gardiner, The Monteverdi Choir, The English Baroque Soloists (CD, album) (2000)
* *Bach, Cantatas* – The Monteverdi Choir, The English Baroque Soloists (41 av Bachs kantater på 13 CD-er/album) (2005; 2007–2010)
* *Albinoni* – Collegium Musicum 90, Simon Standage - 12 Concerti A Cinque, Op. 5 (CD, album) (2000)
* *Hjerteknuser* – Jan Eggum (CD, album) (2007)
* *Handel, Steffani* – The Sixteen, Harry Christophers (CD, album) (2009)
* *Ulver* – Tromsø Kammerorkester (2013)

Referanser
----------

1. ↑  Kåre Opdal i Dugstad (2003), s. 6
2. ↑  «DigitaltMuseum: Grammofonplate». DigitaltMuseum. Besøkt 5. februar 2014.
3. 1 2  «Musikere». *Barokkanerne*. Besøkt 21. mars 2021.
4. ↑  «Konserter og utøvere 2016 – OsloEarly». Arkivert fra originalen 28. februar 2021. Besøkt 17. mars 2021.
5. ↑  «Oslo får ny tidligmusikkfestival • ballade.no». *ballade.no*. 22. juni 2016. Besøkt 17. mars 2021.
6. ↑  «Kontakt/om oss – OsloEarly». Arkivert fra originalen 28. januar 2021. Besøkt 17. mars 2021.
7. ↑  Hoel, Ole Jacob (8. november 2015). «Trøndelagsbenken slår til på hjemmebane». *adressa.no*. Besøkt 25. mars 2021.
8. ↑  «Rolf Gammlengs pris våren 2021». *ffuk.no*. 1. juni 2021. Besøkt 5. juni 2021.
9. ↑  «Styret – Barokkanerne». Besøkt 21. mars 2021.
10. ↑  «Mari Giske». *Discogs* **(engelsk)**. Besøkt 21. mars 2021.
11. ↑  «John Eliot Gardiner - Bach Cantatas & Other Vocal Works- Discography Part 4: Bach Cantata Pilgrimage Recordings, Vols. 21-28». *www.bach-cantatas.com*. Besøkt 25. mars 2021.

Eksterne lenker
---------------

* aftenposten.no: *Sang og spill i tre generasjoner* 28. desember 2008

|  |  |
| --- | --- |
| Oppslagsverk/autoritetsdata | VIAF **·** Discogs
 |